ย้ำการเปิดประเทศเต็มรูปแบบ จะเกิดเม็ดเงินหมุนเวียนทางเศรษฐกิจเพิ่มขึ้น
นางสาวไตรศุลี ไตรสรณกุล  รองโฆษกประจำสำนักนายกรัฐมนตรี กล่าวในรายการรัฐบาลเล่าเรื่อง กับทีมนารีสโมสร ถึงการเปิดประเทศเต็มรูปแบบ 1 กรกฎาคมที่ผ่านมา ว่า ประเทศไทยได้เริ่มผ่อนคลายมาตรการเข้าประเทศ ซึ่งมาตรการครั้งนี้จะมีผลทั้งคนไทยและชาวต่างชาติที่จะเดินทางเข้าประเทศ โดยไม่ต้องกรอกข้อมูล Thailand pass เพียงแค่แสดงผลการฉีดวัคซีน ซึ่งถือว่ากลับไปใช้มาตรการเดิมเหมือนก่อนจะเกิดการแพร่ระบาดโควิด-19 แต่หากผู้ใดที่ฉีดวัคซีนยังไม่ครบตามเกณฑ์ ก็สามารถเดินทางเข้าประเทศได้ เพียงแต่ต้องแสดงผลการตรวจ RT PCR หรือ ATK เป็นลบ 72 ชั่วโมงก่อนเดินทางได้ ซึ่งการเปิดประเทศเต็มรูปแบบครั้งนี้จะทำให้จำนวนนักท่องเที่ยวจากทั่วโลกเดินทางเข้าไทยเพิ่มขึ้นอย่างต่อเนื่อง ทำให้เกิดเม็ดเงินหมุนเวียนทางเศรษฐกิจของไทยเพิ่มขึ้นด้วย รองโฆษกประจำสำนักนายกรัฐมนตรี ยังกล่าวอีกว่า แม้ประเทศไทยจะเปิดประเทศเต็มรูปแบบแล้ว แต่มาตรการด้านความปลอดภัยยังเป็นสิ่งที่สำคัญ โดยผู้ประกอบการและประชาชนทุกคนต้องปฎิบัติตามมาตรการสาธารณสุขอย่างเข้มงวด รวมถึงเข้ารับวัคซีนเข็มกระตุ้น